[{"text_idx": "#000003", "text": "Hasteko, apirilaren 27an, larunbatarekin, ibilaldi gidatu bat eginen da, herriko plazatik Berrizaunera, auzo horretako historia eta hainbat xehetasun ezagutzeko asmoarekin. Goizeko 10:00etan abiatuko dira, eta hiru ordu iraunen du."}, {"text_idx": "#000004", "text": "Arratsaldeko 16:00etan haurrentzako jokoak izanen dira herriko plazan, eta ondotik berendua."}, {"text_idx": "#000006", "text": "Apirilaren 28an, igandearekin, merkatua izanen da plazan bertan. Jakina denez, batzordeak merkatua antolatzen du bi urtetik behin, herrian proiektu zehatz bat aitzinera eramateko dirua biltzeko. Merkatua prestatzeko antolatzaileek herriko etxe guztietara jo dute, eta edozein motatako produktuak (baratzekoak, kontserbak, postreak, landareak, sendabelarrak, ukenduak...), tresnak (apaingarriak, jostailuak, CDak, DVDak, boltsoak, bitxiak...) emateko eskatu diete. Produktu eta tresna horiek prezio merkeetan jarriko dira salgai. Horrez gainera, herriko bi jatetxeek bina lagunentzako otorduak eman dituzte, eta arratsalde horretan bertan zozketatuko dira; boletoak egun osoan salduko dira merkatuan bertan. Arratsaldeko 5:30etik aitzinera opilak izanen dira, eta herriko trikitilariek giroa alaituko dute."}, {"text_idx": "#000007", "text": "Aurten azokan bildutako diruarekin bi proiektu landu nahi ditu euskara batzordeak. Batetik, herriko gida argitaratu nahi du, etxe bakoitzaren helbide eta telefonoekin. Bertzetik, herriko etxe guztien errotulazioa egin nahi du. Plaka eredu bat izanen da etxe guztientzat, eta bakoitzari bere izena paratuko zaio, etxeen jabeek hala nahi badute."}]